અંશુમાનપુત્ર દિલિપ એ રામના પૂર્વજ હતાં. તેઓ અયોધ્યા પર રાજ કરતાં અને એટલા શક્તિશાળી હતાં કે દેવાસુર સંગ્રામોમાં ઇન્દ્ર પણ તેની મદદ લેતાં. એકવાર દાનવો સામે વિજય મેળવીને વિજયના નશામાં ચકચુર તે અયોધ્યા પરત ફરી રહ્યાં હતાં ત્યારે રસ્તામાં તેમને કામધેનુ મળી. વિજયના નશામાં માણસ ભાન ભુલે છે આથી તેઓએ કામધેનુને નજરઅંદાજ કરી તેમને પ્રણામ પણ ન કર્યા. દિલિપની આવી ઉધ્ધતાઇથી ગુસ્સે થયેલ કામધેનુએ શ્રાપ આપ્યો કે,તને સંતાનપ્રાપ્તિ થશે નહિ….! આખરે દિલિપ રાજાને પોતાની આડોડાઇનું ભાન થયું. તેમણે કામધેનુ સામે હાથ જોડ્યા અને શ્રાપ પાછો લેવા વિનંતી કરી. કામધેનુએ શ્રાપ પાછો ખેંચવામાં અસમર્થતા દાખવી અને કહ્યું કે, જ્યારે તું મારા સંતાનની સેવા કરીશ ત્યારે એના આશિર્વાદથી તને સંતાનપ્રાપ્તિ થશે.